Afsögn forseta Brasilíu er krafa þeirra tugþúsunda sem mótmæltu víðsvegar um Brasilíu í gær. Atvinnuleysi, hækkandi vöruverð og fjöldi dauðsfalla vegna Covid-19 er meðal þess sem mótmælendur segja forsetan hafa á samviskunni.
Næstum sex hundruð þúsund hafa látist vegna Covid 19 í Brasilíu. Þeir tugir þúsunda sem komu saman í um 160 borgum og bæjum víðsvegar um Brasilíu í gær eru flest á því að afleiðingar kórónuveirufaraldursins hefði alls ekki þurft að vera svo harkalegar í landinu. Þær hefðu ekki verið það ef forsetinn Jair Bolsonaro hefði gripið til harðari aðgerða.
Rafael Izaú er 36 ára lögfræðingur og einn þeirra sem tók þátt í mótmælunum. Hann segir núverandi stjórnvöld afneitunarsinna þegar kórónuveiran er annars vegar og að stefna þeirra sé lífshættuleg.
This is a pandemic-denialist government, spreading a policy of death, whose economic agenda drove people back to starvation. We are in a desperate situation that the President doesn't seem to care about."
Ákvarðanir í efnahagsmálum hafi kallað hungur og skort yfir marga. Mótmælandinn Izaú segir þjóðina á vonarvöl og forsetanum standi hjartanlega á sama um það.
Atvinnuleysi hefur aukist mikið í Brasilíu og vöruverð hækkað sömuleiðis. Hröð og mikil útbreiðsla kórónuveirusmita og hægagangur í bólusetningum er sömuleiðis sett á reikning stjórnvalda sem sökuð eru um aðgerðaleysi í heimsfaraldinum.
Þetta eru langt því frá fyrstu mótmælin sem beinast gegn Bolsonaro, sem hefur sætt harðri gagnrýni fyrir að gera lítið úr kórónuveirufaraldrinum. Sagði fyrir skemmstu að hann yrði síðasti Brasilíumaðurinn til að láta bólusetja sig.
En það eru líka kosningar á næsta ári. Verkalýðsfélög í landinu og flokkar á vinstri væng stjórnmálanna hafa skipulagt mótmæli og aðrar aðgerðir sem miða að því að koma Bolsonaro úr embætti.
Aukið atvinnuleysi, hækkandi vöruverð og útbreiðsla kórónuveirusmita er meðal þess sem brasilískir mótmælendur saka forseta landsins, Jair Bolsonaro, um að bera ábyrgð á. Tugir þúsunda kröfðust afsagnar forsetans í gær. 